Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί τροποποιήσεως της απόφασης αριθ. 1719/1999/ΕΚ σχετικά με ένα σύνολο προσανατολισμών, συμπεριλαμβανομένου του προσδιορισμού σχεδίων κοινού ενδιαφέροντος, για τα διευρωπαϊκά δίκτυα ηλεκτρονικής ανταλλαγής δεδομένων μεταξύ διοικήσεων (IDA)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η δεύτερη φάση του προγράμματος IDA (IDA II) θεσπίστηκε από το Ευρωπαϊκό Κοινοβούλιο και το Συμβούλιο με τις αποφάσεις τους αριθ. 1719/1999/ΕΚ [1] (στο εξής απόφαση περί προσανατολισμών) και αριθ. 1720/1999/ΕΚ [2] (στο εξής απόφαση περί διαλειτουργικότητας) της 12ης Ιουλίου 1999. Σύμφωνα με το άρθρο 9 και το άρθρο 13 αντιστοίχως των δύο αποφάσεων, η Επιτροπή οφείλει να υποβάλει μια πρώτη αξιολόγηση του προγράμματος IDA II στο Ευρωπαϊκό Κοινοβούλιο και στο Συμβούλιο το αργότερο ταυτόχρονα με το σχέδιο προϋπολογισμού του έτους 2001, μαζί με τυχόν προτάσεις της για την τροποποίηση του παραρτήματος της απόφασης περί προσανατολισμών και τυχόν προτάσεις για την τροποποίηση της απόφασης περί διαλειτουργικότητας.

[1] Απόφαση αριθ. 1719/1999/ΕΚ του Ευρωπαϊκού Κοινοβουλίου και του Συμβουλίου της 12ης Ιουλίου 1999 σχετικά με ένα σύνολο προσανατολισμών, συμπεριλαμβανομένου του προσδιορισμού σχεδίων κοινού ενδιαφέροντος, για τα διευρωπαϊκά δίκτυα ηλεκτρονικής ανταλλαγής δεδομένων μεταξύ διοικήσεων (IDA), ΕΕ L 203, 3.8.1999, σ. 1.

[2] Απόφαση αριθ. 1720/1999/ΕΚ του Ευρωπαϊκού Κοινοβουλίου και του Συμβουλίου της 12ης Ιουλίου 1999 για τη θέσπιση μιας σειράς δράσεων και μέτρων με σκοπό την εξασφάλιση της διαλειτουργικότητας των διευρωπαϊκών δικτύων ηλεκτρονικής ανταλλαγής δεδομένων μεταξύ διοικήσεων (IDA) και της πρόσβασης σ' αυτά, ΕΕ L 203, 3/8/1999, σ. 9.

Λόγω της καθυστερημένης έναρξης ισχύος των αποφάσεων IDA II (Αύγουστος 1999) και της κατά συνέπεια καθυστερημένης έγκρισης του προγράμματος εργασιών IDA για το 1999 (Νοέμβριος 1999), η αξιολόγηση δεν κατέστη δυνατό να ξεκινήσει πριν από τον Ιανουάριο του 2000 και ολοκληρώθηκε το Σεπτέμβριο του 2000. Δεδομένου ότι συνέπεσαν με την αρχή του προγράμματος IDA II, τα αποτελέσματα της αξιολόγησης προσφέρουν, σε σημαντικό βαθμό, μια βάση για τη σύγκριση των αποτελεσμάτων των μεταγενέστερων αξιολογήσεων. Όσο για τις προτεινόμενες τροποποιήσεις των δύο αποφάσεων, αυτές δεν βασίζονται μόνο στην αξιολόγηση, αλλά λαμβάνουν επίσης υπόψη το πρώτο ενάμιση έτος πείρας στην εφαρμογή του προγράμματος IDA II καθώς και το πλαίσιο που παρέχεται από την πρωτοβουλία e-Europe και το σχετικό σχέδιο δράσης. Κατά συνέπεια, η πρόταση περί τροποποιήσεως της απόφασης αριθ. 1719/1999/ΕΚ περιλαμβάνει επίσης τροποποιήσεις ορισμένων άρθρων της εν λόγω απόφασης.

Όσον αφορά αμφότερες τις προτάσεις, για την τροποποίηση της απόφασης αριθ. 1719/1999/ΕΚ και της απόφασης αριθ. 1720/1999/ΕΚ, διακρίνονται τρία είδη τροποποιήσεων: το πρώτο είδος απορρέει από μεταβολές στις νομικές και πολιτικές υποχρεώσεις και αφορά την προσαρμογή της διαδικασίας επιτροπής σύμφωνα με την απόφαση του Συμβουλίου 1999/468/ΕΚ της 28ης Ιουνίου 1999 [3] και την επέκταση του προγράμματος IDA II στη Μάλτα και στην Τουρκία, καθώς και την παροχή της δυνατότητας στις υποψήφιες χώρες και στις τρίτες χώρες να χρησιμοποιούν, με δικά τους έξοδα και υπό όρους, τις υπηρεσίες γενικής χρήσης του IDA.

[3] ΕΕ L 184, 17/7/1999, σ. 23.

Το δεύτερο είδος τροποποιήσεων επιδιώκει τη βελτίωση ορισμένων πρακτικών όρων και σχετίζεται με τη ρήτρα εκτέλεσης, τον καθορισμό ποσού δημοσιονομικής αναφοράς για την περίοδο 2002-2004 καθώς και, όσον αφορά την πρόταση περί τροποποιήσεως της απόφασης αριθ. 1720/1999/ΕΚ, τη διάδοση της βέλτιστης πρακτικής. Ως προς το ποσό δημοσιονομικής αναφοράς, πρέπει να υπενθυμιστεί ότι στο άρθρο 12 της απόφασης αριθ. 1719/1999/ΕΚ και στο άρθρο 15 της απόφασης αριθ. 1720/1999/ΕΚ, που ισχύουν σήμερα, καθορίζεται ποσό δημοσιονομικής αναφοράς μόνο για την περίοδο 1998-2000.

Τέλος, το τρίτο είδος τροποποιήσεων στηρίζεται στις απαιτήσεις που προκύπτουν από νέες πρωτοβουλίες, κυρίως από το σχέδιο δράσης eEurope (ιδίως το κεφάλαιο για την κυβέρνηση σε απευθείας σύνδεση), και, όσον αφορά την πρόταση περί τροποποιήσεως της απόφασης αριθ. 1719/1999/ΕΚ, επίσης στην ανάγκη επέκτασης των τομέων στους οποίους μπορούν να εγκατασταθούν νέα τηλεματικά δίκτυα, ιδιαίτερα για την εισαγωγή δικτύων στους τομείς της εκπαίδευσης και των δικαστικών υποθέσεων.

Το Ευρωπαϊκό Κοινοβούλιο και το Συμβούλιο καλούνται να εγκρίνουν τις προτάσεις αποφάσεων του Ευρωπαϊκού Κοινοβουλίου και του Συμβουλίου περί τροποποιήσεως της απόφασης αριθ. 1719/1999/ΕΚ και της απόφασης αριθ. 1720/1999/ΕΚ.

2001/0210 (COD)

Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί τροποποιήσεως της απόφασης αριθ. 1719/1999/ΕΚ σχετικά με ένα σύνολο προσανατολισμών, συμπεριλαμβανομένου του προσδιορισμού σχεδίων κοινού ενδιαφέροντος, για τα διευρωπαϊκά δίκτυα ηλεκτρονικής ανταλλαγής δεδομένων μεταξύ διοικήσεων (IDA)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως την πρώτη παράγραφο του άρθρου 156,

την πρόταση της Επιτροπής [4],

[4] ΕΕ C

τη γνώμη της Οικονομικής και Κοινωνικής Επιτροπής [5],

[5] ΕΕ C

τη γνώμη της Επιτροπής των Περιφερειών [6],

[6] ΕΕ C

Αποφασίζοντας σύμφωνα με τη διαδικασία που αναφέρεται στο άρθρο 251 της συνθήκης [7],

[7] Γνώμη του Ευρωπαϊκού Κοινοβουλίου

Εκτιμώντας τα εξής:

(1) Στόχος της απόφασης αριθ. 1719/1999/ΕΚ του Ευρωπαϊκού Κοινοβουλίου και του Συμβουλίου [8] είναι η λήψη, από την Κοινότητα σε συνεργασία με τα κράτη μέλη, των αναγκαίων μέτρων για την εγκατάσταση λειτουργικών, διαλειτουργικών, διευρωπαϊκών τηλεματικών δικτύων μεταξύ διοικήσεων των κρατών μελών και των κοινοτικών θεσμικών οργάνων, τα οποία θα καθιστούν δυνατή την αποδοτική, αποτελεσματική και ασφαλή ανταλλαγή πληροφοριών με σκοπό τη στήριξη της εγκαθίδρυσης της οικονομικής και νομισματικής ένωσης, της εφαρμογής των κοινοτικών πολιτικών καθώς και της κοινοτικής διαδικασίας λήψης αποφάσεων.

[8] ΕΕ L 203, 3.8.1999, σ. 1.

(2) Πρέπει να δοθεί προτεραιότητα σε σχέδια τα οποία ενισχύουν την οικονομική βιωσιμότητα των δημόσιων διοικήσεων, των θεσμικών οργάνων της Ευρωπαϊκής Κοινότητας, των κρατών μελών και των περιφερειών, και τα οποία, δια μέσου της εγκατάστασης ή της ενίσχυσης τομεακών δικτύων, συμβάλλουν στους στόχους της πρωτοβουλίας eEurope και του σχετικού σχεδίου δράσης, ιδίως το κεφάλαιο για την κυβέρνηση σε απευθείας σύνδεση, που αποβλέπει στο όφελος των πολιτών και των επιχειρήσεων.

(3) Για λόγους ασφάλειας του δικαίου είναι σκόπιμο να προβλέπεται ρητά η δυνατότητα αναθεώρησης του τμήματος του προγράμματος εργασιών IDA που αφορά την εκτέλεση της απόφασης αριθ. 1719/199/ΕΚ κατά το έτος αναφοράς. Για την εκτέλεση των κοινοτικών δράσεων που εκτίθενται στα άρθρα 3 έως 6 της απόφασης αριθ. 1719/1999/ΕΚ πρέπει να διευκρινιστεί ότι οι προτάσεις για τυχόν αύξηση των ανά σχέδιο γραμμών του προϋπολογισμού κατά περισσότερο από 250 000 ευρώ κατά τη διάρκεια ενός έτους υπόκεινται στη διαδικασία επιτροπής που αναφέρεται στην εν λόγω απόφαση.

(4) Έπειτα από το ενδιαφέρον που εξέφρασαν η Μάλτα και η Τουρκία, το πρόγραμμα IDA ενδέχεται να ανοιχτεί στη συμμετοχή των χωρών αυτών σε σχέδια κοινού ενδιαφέροντος. Πριν από το άνοιγμα του προγράμματος IDA στη συμμετοχή όλων των υποψήφιων χωρών, πρέπει να διευκολυνθεί η δυνατότητα για τις εν λόγω χώρες να χρησιμοποιούν με δικά τους έξοδα τις υπηρεσίες γενικής χρήσης του IDA, υπό τον όρο ότι η ανταλλαγή δεδομένων με τις χώρες αυτές είναι αναγκαία για την εφαρμογή κοινοτικής πολιτικής. Η δυνατότητα αυτή πρέπει επίσης να παρασχεθεί σε άλλες τρίτες χώρες, υπό τους ίδιους όρους.

(5) Προκειμένου να αυξηθεί η ευελιξία όσον αφορά τη διάθεση των κονδυλίων του ετήσιου προϋπολογισμού, πρέπει να καθοριστεί ποσό δημοσιονομικής αναφοράς για την εκτέλεση της κοινοτικής δράσης δυνάμει της απόφασης αριθ. 1719/1999/ΕΚ για την περίοδο 2002-2004. Οι ετήσιες πιστώσεις εγκρίνονται από την αρμόδια για τον προϋπολογισμό αρχή εντός των ορίων των δημοσιονομικών προοπτικών.

(6) Η εφαρμογή δικτύων τα οποία διευκολύνουν τη συνεργασία μεταξύ των δικαστικών αρχών, πρέπει εν γένει να θεωρείται σχέδιο κοινού ενδιαφέροντος στο πλαίσιο του προγράμματος IDA.

(7) Τα τηλεματικά δίκτυα στον τομέα της εκπαίδευσης, ιδίως για την ανταλλαγή πληροφοριών σχετικά με θέματα περιεχομένου σε ανοικτά δίκτυα και την προώθηση της ανάπτυξης και της ελεύθερης κυκλοφορίας νέων οπτικοακουστικών υπηρεσιών και υπηρεσιών πληροφόρησης, πρέπει να θεωρούνται σχέδια κοινού ενδιαφέροντος στο πλαίσιο του προγράμματος IDA.

(8) Τα τηλεματικά δίκτυα που συμβάλλουν στους στόχους της πρωτοβουλίας eEurope και του σχετικού σχεδίου δράσης, ιδίως το κεφάλαιο για την κυβέρνηση σε απευθείας σύνδεση, που αποβλέπει στο όφελος των πολιτών και των επιχειρήσεων, πρέπει να θεωρούνται σχέδια κοινού ενδιαφέροντος στο πλαίσιο του προγράμματος IDA.

(9) Τα τηλεματικά δίκτυα για την πολιτική μετανάστευσης, ιδίως μέσω της εφαρμογής βελτιωμένης ανταλλαγής ηλεκτρονικών δεδομένων με τις εθνικές διοικήσεις με σκοπό τη διευκόλυνση των διαδικασιών πληροφόρησης και διαβούλευσης, πρέπει να θεωρούνται σχέδια κοινού ενδιαφέροντος στο πλαίσιο του προγράμματος IDA.

(10) Οι διατάξεις της απόφασης αριθ. 1719/1999/ΕΚ σχετικά με τη διαδικασία επιτροπής πρέπει να προσαρμοστούν για να ληφθεί υπόψη η απόφαση του Συμβουλίου 1999/468/ΕΚ της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [9].

[9] ΕΕ L 184, 17.7.1999, σ. 23.

(11) Η απόφαση αριθ. 1719/1999/ΕΚ πρέπει να τροποποιηθεί αναλόγως.

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση αριθ. 1719/1999/ΕΚ τροποποιείται ως εξής:

1. Το ακόλουθο στοιχείο η) προστίθεται στο άρθρο 4:

«η) συμβάλλουν στους στόχους της πρωτοβουλίας eEurope και του σχετικού σχεδίου δράσης, ιδίως το κεφάλαιο σχετικά με την κυβέρνηση σε απευθείας σύνδεση, που αποβλέπει στο όφελος των πολιτών και των επιχειρήσεων.»

2. Το άρθρο 7, παράγραφοι 2, 3 και 4, αντικαθίσταται από τα εξής:

«2. Η διαδικασία που αναφέρεται στο άρθρο 8 εφαρμόζεται όσον αφορά την έγκριση, με βάση τη συμμόρφωσή του προς τις προτεραιότητες που εκτίθενται στο άρθρο 4 και τις αρχές που ορίζονται στο άρθρο 5, του τμήματος του προγράμματος εργασιών IDA του σχετικού με την εκτέλεση της παρούσας απόφασης, το οποίο καταρτίζεται ετησίως από την Επιτροπή και το οποίο δύναται να αναθεωρηθεί κατά το έτος αναφοράς. Το πρόγραμμα εργασιών IDA πρέπει να περιλαμβάνει κατανομή των παρελθουσών δαπανών ανά σχέδιο για το(τα) προηγούμενο(-α) έτος(-η).

3. Η διαδικασία που αναφέρεται στο άρθρο 8 εφαρμόζεται όσον αφορά την έγκριση, με βάση τη συμμόρφωσή τους προς τις αρχές που ορίζονται στο άρθρο 5, της προκαταρκτικής έκθεσης και του συνολικού σχεδίου εκτέλεσης κάθε σχεδίου IDA στο τέλος του σταδίου της μελέτης εφικτότητας και στο τέλος του σταδίου της ανάπτυξης και επικύρωσης, καθώς και την έγκριση οποιωνδήποτε μεταγενέστερων σημαντικών τροποποιήσεων του προαναφερθέντος σχεδίου εκτέλεσης.

4. Η διαδικασία που αναφέρεται στο άρθρο 8 εφαρμόζεται για την έγκριση, με βάση τις προτεραιότητες που ορίζονται στο άρθρο 4 και τις βασικές αρχές που προβλέπονται στα άρθρα 5 και 6, της κατανομής ανά σχέδιο των ετήσιων δημοσιονομικών δαπανών δυνάμει της παρούσας απόφασης. Στη διαδικασία αυτή υπόκεινται και όλες οι προτάσεις αύξησης των επιμέρους (ανά σχέδιο) γραμμών του προϋπολογισμού κατά τη διάρκεια ενός έτους κατά περισσότερο από 250 000 ευρώ.»

3. Το άρθρο 8 αντικαθίσταται από τα εξής:

«Άρθρο 8

Επιτροπή

1. Η Επιτροπή επικουρείται από μια επιτροπή καλούμενη επιτροπή τηλεματικής μεταξύ διοικήσεων (TAC), η οποία αποτελείται από αντιπροσώπους των κρατών μελών και της οποίας προεδρεύει ο αντιπρόσωπος της Επιτροπής.

2. Όπου γίνεται αναφορά στην παρούσα παράγραφο, εφαρμόζεται η διαδικασία διαχείρισης που ορίζεται στο άρθρο 4 της απόφασης 1999/468/ΕΚ, σύμφωνα με το άρθρο 7, και με το άρθρο 8 αυτής.

3. Η περίοδος που προβλέπεται στο άρθρο 4, παράγραφος 3, της απόφασης 1999/468/ΕΚ ανέρχεται σε τρεις μήνες.»

4. Το άρθρο 10 αντικαθίσταται από τα εξής:

«Άρθρο 10

Επέκταση στον ΕΟΧ και στις συνδεδεμένες χώρες

1. Το πρόγραμμα IDA μπορεί να επεκταθεί, στο πλαίσιο των αντίστοιχων συμφωνιών τους με την Ευρωπαϊκή Κοινότητα, στις χώρες του Ευρωπαϊκού Οικονομικού Χώρου και στις συνδεδεμένες χώρες της Κεντρικής και Ανατολικής Ευρώπης, στην Κύπρο, στη Μάλτα και στη Τουρκία, για σχέδια κοινού ενδιαφέροντος τα οποία είναι συναφή προς τις εν λόγω συμφωνίες.

2. Κατά την εκτέλεση των σχεδίων, ενθαρρύνεται η συνεργασία με τρίτες χώρες και διεθνείς οργανισμούς ή φορείς, ανάλογα με την περίπτωση.

3. Πριν από το άνοιγμα του προγράμματος IDA στη συμμετοχή των συνδεδεμένων χωρών της Κεντρικής και Ανατολικής Ευρώπης, της Κύπρου, της Μάλτας και της Τουρκίας, οι χώρες αυτές δύνανται να χρησιμοποιούν με δικά τους έξοδα τις υπηρεσίες γενικής χρήσης του IDA, υπό τον όρο ότι η ανταλλαγή δεδομένων με τις εν λόγω χώρες απαιτείται για την εφαρμογή κοινοτικής πολιτικής.

4. Άλλες τρίτες χώρες δύνανται επίσης να χρησιμοποιούν με δικά τους έξοδα τις υπηρεσίες γενικής χρήσης του IDA στο μέτρο που η ανταλλαγή δεδομένων με τις χώρες αυτές απαιτείται για την εφαρμογή κοινοτικής πολιτικής.»

5. Το άρθρο 12 αντικαθίσταται από τα εξής:

«Άρθρο 12

Ποσό δημοσιονομικής αναφοράς

1. Το ποσό δημοσιονομικής αναφοράς για την εκτέλεση της κοινοτικής δράσης δυνάμει της παρούσας απόφασης για την περίοδο 2002-2004 καθορίζεται σε 39,8 εκατ. ευρώ.

2. Οι ετήσιες πιστώσεις εγκρίνονται από την αρμόδια για τον προϋπολογισμό αρχή εντός των ορίων των δημοσιονομικών προοπτικών.»

6. Το ακόλουθο σημείο 6 προστίθεται στο παράρτημα, τμήμα A:

«6. Εφαρμογή δικτύων τα οποία διευκολύνουν τη συνεργασία μεταξύ δικαστικών αρχών.»

7. Το παράρτημα, τμήμα B, σημείο 10, αντικαθίσταται από τα εξής:

«10. Τηλεματικά δίκτυα στους τομείς της εκπαίδευσης και του πολιτισμού, της ενημέρωσης, της επικοινωνίας και των οπτικοακουστικών μέσων, ιδίως για την ανταλλαγή πληροφοριών σχετικά με θέματα περιεχομένου σε ανοικτά δίκτυα, την προώθηση της ανάπτυξης και της ελεύθερης κυκλοφορίας νέων οπτικοακουστικών υπηρεσιών και υπηρεσιών πληροφόρησης.»

8. Τα ακόλουθα σημεία 13 και 14 προστίθενται στο παράρτημα, τμήμα B:

«13. Τηλεματικά δίκτυα που συμβάλλουν στους στόχους της πρωτοβουλίας eEurope και του σχετικού σχεδίου δράσης, ιδίως το κεφάλαιο για την κυβέρνηση σε απευθείας σύνδεση, που αποβλέπει στο όφελος των πολιτών και των επιχειρήσεων.

14. Τηλεματικά δίκτυα για την πολιτική μετανάστευσης, ιδίως μέσω της εφαρμογής βελτιωμένης ανταλλαγής ηλεκτρονικών δεδομένων με τις εθνικές διοικήσεις με σκοπό τη διευκόλυνση των διαδικασιών πληροφόρησης και διαβούλευσης.»

Άρθρο 2

Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

H Πρόεδρος Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ

1. Τίτλος της ενέργειας

Πρόταση απόφασης του Ευρωπαϊκού Κοινοβουλίου και του Συμβουλίου περί τροποποιήσεως της απόφασης αριθ. 1719/1999/EΚ [10] (στο εξής απόφαση περί προσανατολισμών)

[10] Απόφαση αριθ. 1719/1999/ΕΚ του Ευρωπαϊκού Κοινοβουλίου και του Συμβουλίου της 12ης Ιουλίου 1999 σχετικά με ένα σύνολο προσανατολισμών, συμπεριλαμβανομένου του προσδιορισμού σχεδίων κοινού ενδιαφέροντος, για τα διευρωπαϊκά δίκτυα ηλεκτρονικής ανταλλαγής δεδομένων μεταξύ διοικήσεων (IDA), ΕΕ L 203, 03/08/1999, σ. 1.

2. Σχετικό(-ά) κονδύλιο(-α) του προϋπολογισμού

B5-7210 (Δίκτυα ανταλλαγής δεδομένων μεταξύ διοικήσεων - IDA)

3. Νομική βάση

άρθρο 156 της συνθήκης για την ίδρυση της Ευρωπαϊκής Κοινότητας - Απόφαση αριθ. 1719/1999/ΕΚ του Ευρωπαϊκού Κοινοβουλίου και του Συμβουλίου της 12ης Ιουλίου 1999

4. Περιγραφή της ενέργειας

4.1 Γενικός στόχος

Γενικός στόχος της απόφασης αριθ. 1719/1999/ΕΚ είναι η λήψη, από την Κοινότητα σε συνεργασία με τα κράτη μέλη, των αναγκαίων μέτρων για την εγκατάσταση λειτουργικών, διαλειτουργικών, διευρωπαϊκών τηλεματικών δικτύων μεταξύ διοικήσεων των κρατών μελών και των κοινοτικών θεσμικών οργάνων, τα οποία θα καθιστούν δυνατή την αποδοτική, αποτελεσματική και ασφαλή ανταλλαγή πληροφοριών με σκοπό τη στήριξη της εγκαθίδρυσης της οικονομικής και νομισματικής ένωσης, της εφαρμογής των κοινοτικών πολιτικών καθώς και της κοινοτικής διαδικασίας λήψης αποφάσεων.

Στόχος της παρούσας πρότασης είναι η εκπλήρωση της απαίτησης του άρθρου 9 της απόφασης αριθ. 1719/1999/ΕΚ, η οποία αφορά την υποβολή μιας πρώτης αξιολόγησης της εφαρμογής της απόφασης στο Ευρωπαϊκό Κοινοβούλιο και στο Συμβούλιο, μαζί με τυχόν προτάσεις για την τροποποίηση του παραρτήματος της εν λόγω απόφασης. Πρέπει ωστόσο να σημειωθεί ότι η πρόταση τροποποίησης της απόφασης αριθ. 1719/1999/ΕΚ περιλαμβάνει επίσης τροποποιήσεις ορισμένων άρθρων της εν λόγω απόφασης, λαμβανομένων υπόψη των αποτελεσμάτων της αξιολόγησης καθώς και του πρώτου ενάμιση έτους πείρας στην εφαρμογή της απόφασης και του πλαισίου που παρέχεται από την πρωτοβουλία eEurope και το σχετικό σχέδιο δράσης.

4.2 Περίοδος υλοποίησης και ρυθμίσεις για την ανανέωση της ενέργειας

Στην απόφαση IDA αριθ. 1719/1999/ΕΚ (με εφαρμογή από 3 Αυγούστου 1999 έως 31 Δεκεμβρίου 2004), το δημοσιονομικό πλαίσιο του προγράμματος καθορίζεται για την περίοδο 1998-2000. Στην πραγματικότητα, την εποχή εκείνη το Συμβούλιο δεν έκρινε σκόπιμο να καθορίσει ένα δημοσιονομικό πλαίσιο για διάρκεια μεγαλύτερη από τα πρώτα 3 έτη της περιόδου εφαρμογής της απόφασης. Φαίνεται ότι η δημοσιονομική κάλυψη για τα επόμενα έτη αναμενόταν να καθοριστεί στο πλαίσιο ενός κυλιόμενου σχεδίου.

Σε συνέχεια των αποτελεσμάτων της πρώτης αξιολόγησης του προγράμματος IDA II και της διαβούλευσης με την επιτροπή τηλεματικής μεταξύ διοικήσεων (TAC), αποφασίστηκε να χρησιμοποιηθεί η ευκαιρία της τροποποίησης της απόφασης αριθ. 1719/1999/ΕΚ για να καθοριστεί ένα σαφές δημοσιονομικό πλαίσιο για την περίοδο 2002-2004.

5. Κατάταξη των δαπανών/εσόδων

5.1 Υποχρεωτικές/Μη υποχρεωτικές δαπάνες

ΜΥΔ

5.2 Διαχωριζόμενες/Μη διαχωριζόμενες πιστώσεις

ΔΠ

5.3 Είδος των εσόδων

Δεν αναμένεται να υπάρξουν έσοδα.

6. Είδος των δαπανών/εσόδων

Κατά γενικό κανόνα, η χρηματοδότηση θα χρησιμοποιηθεί για την απόκτηση υπηρεσιών τεχνολογίας των πληροφοριών και τηλεπικοινωνιών από την αγορά. Τα σχέδια στο πλαίσιο της απόφασης αριθ. 1719/1999/ΕΚ θα δρομολογούνται έπειτα από τη δημοσίευση προσκλήσεων υποβολής προσφορών ή με τη χρήση καταλόγων παρόχων υπηρεσιών ΤΠ, καθώς και βάσει ειδικών συμφωνιών οι οποίες θα εντάσσονται σε υφιστάμενες συμβάσεις-πλαίσια. Το είδος των σχεδίων περιλαμβάνει τις εξής φάσεις: προκαταρκτική φάση, φάση εφικτότητας, φάση ανάπτυξης και επικύρωσης και φάση εκτέλεσης.

7. Δημοσιονομικές επιπτώσεις

7.1 Τρόπος υπολογισμού του συνολικού κόστους της ενέργειας (σχέση μεταξύ του κόστους ανά μονάδα και του συνολικού κόστους)

Κατά γενικό κανόνα, το επίπεδο χρηματοδότησης ανά σχέδιο του προγράμματος θα ανέρχεται σε 100% του συνολικού κόστους.

7.2 Κατανομή ανά στοιχείο της ενέργειας

Το 2001, το συνολικό ποσό που διατέθηκε για το πρόγραμμα IDA ανέρχεται σε 24 εκατ. ευρώ [11], εκ των οποίων ένα ποσό ύψους 12,9 εκατ. ευρώ έχει διατεθεί για το τμήμα του προγράμματος εργασιών 2001 του IDA σχετικά με την εφαρμογή της απόφασης αριθ. 1719/1999/ΕΚ.

[11] Δεν συμπεριλαμβάνονται οι συνεισφορές των χωρών ΕΟΧ.

ΠΑΥ σε εκατ. ευρώ (τρέχουσες τιμές)

>ΘΕΣΗ ΠIΝΑΚΑ>

7.3 Δαπάνες λειτουργίας για μελέτες, αμοιβές εμπειρογνωμόνων κλπ., που περιλαμβάνονται στο μέρος Β του προϋπολογισμού

ΠΑΥ σε εκατ. ευρώ (τρέχουσες τιμές)

>ΘΕΣΗ ΠIΝΑΚΑ>

7.4 Χρονοδιάγραμμα των πιστώσεων ανάληψης υποχρεώσεων/πιστώσεων πληρωμών

σε εκατ. ευρώ

>ΘΕΣΗ ΠIΝΑΚΑ>

8. Προβλεπόμενα μέτρα για την καταπολέμηση της απάτης

Ο έλεγχος θα ασκείται από:

- τις υπηρεσίες της Επιτροπής τις υπεύθυνες για την αξιολόγηση των προσφορών, την ανάθεση των συμβάσεων και τη διαχείριση των σχεδίων. Ειδικότερα, κατά την αξιολόγηση των προσφορών, θα συσταθούν διυπηρεσιακές ομάδες αξιολόγησης.

- τη ΣΕΑΣ, όσον αφορά την εφαρμογή του κανόνα περί δημοσίων συμβάσεων.

- το χρηματοοικονομικό έλεγχο της Επιτροπής.

Μπορεί να διεξαχθούν εξωτερικοί λογιστικοί έλεγχοι από το Ελεγκτικό Συνέδριο σύμφωνα με τη συνθήκη για την ίδρυση της Ευρωπαϊκής Κοινότητας.

9. Στοιχεία ανάλυσης κόστους / αποτελεσματικότητας

9.1 Ειδικοί ποσοτικοί στόχοι, πληθυσμός στον οποίο απευθύνεται η ενέργεια

Οι στόχοι των σχεδίων στο πλαίσιο της απόφασης αριθ. 1719/1999/ΕΚ είναι η στήριξη της διαχείρισης της εσωτερικής αγοράς, της εφαρμογής των κοινοτικών πολιτικών και της κοινοτικής διαδικασίας λήψης αποφάσεων μέσω τηλεματικών δικτύων.

Πληθυσμός-στόχος: διοικήσεις, οργανισμοί, θεσμικά όργανα. Θα εφαρμοστεί μια πολιτική διασφάλισης της ποιότητας, τόσο για τα επιμέρους σχέδια όσο και για το πρόγραμμα IDA στο σύνολό του, και ιδίως σε σχέση με τις αναλύσεις κόστους-οφέλους.

9.2 Αιτιολόγηση της ενέργειας

Πρόκειται για δραστηριότητες συνεργασίας οι οποίες πρέπει να διεξάγονται σε ευρωπαϊκό επίπεδο. Η επιτυχής λειτουργία των δικτύων προϋποθέτει ότι όλες οι σχετικές διοικήσεις θεωρούν τους εαυτούς τους εταίρους και ενεργούν αναλόγως.

Αποτελέσματα δευτερογενούς ή πολλαπλασιαστικού χαρακτήρα: εκτός από την παροχή στήριξης για μια καλύτερη εφαρμογή των κοινοτικών πολιτικών και μια αποτελεσματικότερη διαδικασία λήψης αποφάσεων, μπορεί κανείς να αναφέρει τη συμβολή στον εκσυγχρονισμό των διοικήσεων, στη βελτίωση της ποιότητας της πανευρωπαϊκής συνεργασίας και στην καλύτερη διεπαφή με τους πολίτες και τις επιχειρήσεις.

9.3 Παρακολούθηση και αξιολόγηση της ενέργειας

Η πρόοδος των σχεδίων στο πλαίσιο της απόφασης αριθ. 1719/1999/ΕΚ θα παρακολουθείται από διυπηρεσιακές ομάδες εργασίας και συμβούλια διαχείρισης των σχεδίων. Κάθε δύο έτη, θα διενεργείται πλήρης αξιολόγηση της εφαρμογής της απόφασης αριθ. 1719/1999/ΕΚ η οποία θα υποβάλλεται στο Ευρωπαϊκό Κοινοβούλιο και στο Συμβούλιο, για την εκτίμηση της προόδου και της τρέχουσας κατάστασης, την εξέταση των οφελών από τα τομεακά σχέδια IDA και την επαλήθευση της συνέργειας με άλλες κοινοτικές δραστηριότητες.

10. Διοικητικές δαπάνες (Τμήμα III, μέρος A του προϋπολογισμού)

Το παρόν τμήμα του δημοσιονομικού δελτίου πρέπει να αποσταλεί στη ΓΔ Διοίκηση και στη ΓΔ Προϋπολογισμός. η ΓΔ Διοίκηση το διαβιβάζει με τη σειρά της στη ΓΔ Προϋπολογισμός μαζί με τη σχετική γνωμοδότησή της.

Η πραγματική κινητοποίηση των αναγκαίων διοικητικών πόρων προκύπτει από την ετήσια απόφαση της Επιτροπής όσον αφορά τη διάθεση των πόρων, λαμβανομένων υπόψη ιδίως του προσωπικού και των επιπλέον ποσών που θα έχουν εγκριθεί από την αρμόδια για τον προϋπολογισμό αρχή.

10.1 Επιπτώσεις στον αριθμό θέσεων

>ΘΕΣΗ ΠIΝΑΚΑ>

Για το συμπληρωματικό προσωπικό να σημειωθεί με ποιο ρυθμό απαιτείται η διάθεσή του.

10.2 Συνολικές δημοσιονομικές επιπτώσεις του συμπληρωματικού προσωπικού

σε ευρώ

>ΘΕΣΗ ΠIΝΑΚΑ>

Τα ποσά εκφράζουν το συνολικό κόστος του συμπληρωματικού προσωπικού για τη συνολική διάρκεια της ενέργειας, αν η ενέργεια έχει καθορισμένη διάρκεια, ή το κόστος για 12 μήνες, αν η διάρκεια είναι αόριστη.

10.3 Αύξηση άλλων δαπανών λειτουργίας εξαιτίας της ενέργειας

σε ευρώ

>ΘΕΣΗ ΠIΝΑΚΑ>

Τα ποσά πρέπει να αντιστοιχούν στη συνολική δαπάνη που προκύπτει από την ενέργεια, αν η ενέργεια έχει καθορισμένη διάρκεια, ή το κόστος για 12 μήνες, αν η διάρκεια είναι αόριστη.